CELEX: 32019R0830
Language: bg
Date: 2019-05-15 00:00:00
Title: Регламент за изпълнение (ЕС) 2019/830 на Комисията от 15 май 2019 година относно класирането на някои стоки в Комбинираната номенклатура

23.5.2019   
               
               
                  BG
               
               
                  Официален вестник на Европейския съюз
               
               
                  L 137/26
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/830 НА КОМИСИЯТА
         от 15 май 2019 година
         относно класирането на някои стоки в Комбинираната номенклатура
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
         като има предвид, че:
         
                     (1)
                  
                  
                     С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.
                  
               
                     (2)
                  
                  
                     С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
                  
               
                     (3)
                  
                  
                     В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
                  
               
                     (4)
                  
                  
                     Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.
                  
               
                     (5)
                  
                  
                     Комитетът по Митническия кодекс не е представил становище в срока, определен от неговия председател,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
         
         
            Член 2
            Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 15 май 2019 година.
            
               
                  За Комисията,
               
               
                  от името на председателя,
               
               Stephen QUEST
               
                  Генерален директор
               
               
                  Генерална дирекция „Данъчно облагане и митнически съюз“
               
            
         
         
            (1)  ОВ L 269, 10.10.2013 г., стр. 1.
         
            (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
      
      
         
            ПРИЛОЖЕНИЕ
            
                        Описание на стоките
                     
                     
                        Класиране
                        (код по КН)
                     
                     
                        Основания
                     
                  
                        (1)
                     
                     
                        (2)
                     
                     
                        (3)
                     
                  
                        Правоъгълно изделие със заоблени ъгли, направено от отлята пластмаса (поликарбонат), във формата на обложка (т.нар. гръб), която покрива задната и страничните части на мобилен телефон, с размери приблизително 7 × 14 × 0,8 cm.
                        Външната повърхност на задната част е покрита с кожен слой, а вътрешната повърхност, която се допира до задната част на мобилния телефон, е подплатена със синтетични влакна (микровлакна).
                        Изделието е предназначено за захващане и защита на задната и страничните части на мобилен телефон. Предната част на мобилния телефон не се покрива.
                        Вж. изображението (*1).
                     
                     
                        3926 90 97 
                     
                     
                        Класирането се определя от общи правила 1, 3, буква б) и 6 за тълкуване на Комбинираната номенклатура (наричани по-нататък „ОПТ“) и от описанието на кодове по КН 3926 , 3926 90  и 3926 90 97 .
                        Според обективните му характеристики изделието е предназначено за захващане и защита на задната и страничните части на мобилен телефон. Защитата се осигурява от материала, от който е изработена обложката (поликарбонатна пластмаса).
                        Коженият слой на външната повърхност на задната част на изделието служи за подобрение на външния му вид, като ползата от него е само допълнителна спрямо основното предназначение – защитата. Поради това поликарбонатната пластмаса, от която се състои защитната обложка, е материалът, придаващ на изделието основния му характер по смисъла на ОПТ 3, буква б).
                        Следователно класирането на изделието в позиция 4205  като друго изделие от кожа е изключено.
                        Класирането му в позиция 6307  като друг конфекциониран артикул също се изключва, тъй като от синтетични влакна е направена само подплатата.
                        Следователно изделието трябва да бъде класирано в код по КН 3926 90 97  като друго изделие от пластмаса.
                     
                  
               
            
               (*1)  Изображението е само за информация.